Mandag kunne vi her på siden fortælle om et par, som var lidt for kærlige fredag aften ved Aalborg Havnefront. De havde gang i et seksuelt forspil midt i en folkemængde, der var taget til havnen for at høre musik under eventet AaMaze. Der florerer videoer af parret på Facebook, der viser at akten var alt andet end privat. Men er det egentlig lovligt at have sex i offentligheden? Ja, det kommer an på, om andre kan se, hvad man har gang i. For hvis man ingen vidner har til den seksuelle akt, så er det fuldt ud lovligt, at dyrke sex i det offentlige. Men ligeså snart, at man har ufrivillige tilskuere til den seksuelle akt er der tale om blufærdighedskrænkelse efter straffelovens paragraf 232, som lyder: Den, som ved uanstændigt forhold krænker blufærdigheden, straffes med bøde eller fængsel indtil 2 år eller, hvis forholdet er begået over for et barn under 15 år, med bøde eller fængsel indtil 4 år. Nordjyllands Politi valgte at bortvise parret fra stedet, men rejste ikke sigtelse. Det oplyser Mogens Hougesen, vagtchef ved Nordjyllands Politi.
Parret, der havde sex i en folkemængde fredag, slap både for fængsel og bøde.